section_heading: Životopis
paragraph_text: Na trećem programu HRT-a u Zagrebu 1999. godine čitane su mu "pjesme i pisme" u polusatnoj emisiji "Poezija naglas"- (čitali su glumci Vanja Drach i Ante Rumora). U Znanstvenoj knjižnici Zadar 2018. godine izašao mu je audiovizualni CD knjige Daljinama istine, koju čitaju Gabrijela Meštrović Maštruko i Norma Miočić. Sudjelovao je na 11. Međunarodnim književnim susretima u Koljnofu (Mađarska) od 14. do 17. studenog 2019. godine i obišao mnoga mjesta gradišćanskih Hrvata u Mađarskoj i Austriji: Koljnof, Nardu, Petrovo Selo, Undu, Filež, Zagersdorf, Bečko Novo Mjesto, Željezno, Šopron, Dolnju Pulju, Celindof, Veliki Borištof i Klimpuh. U mjestu Undi (Mađarska) 14. studenog 2019. godine s grupom pjesnika imao je književnu večer, također i 15. studenog u Velikom Borištofu. Isti dan u večernjim satima u Koljnofu bila je promocija njegove knjige kritikā i osvrtā Moja razmišljanja, Zadar, 2018. U Koljnofu, 16. studenog 2019. godine u Domu kulture pored ostalih prisutnih pjesnika i on je čitao svoje pjesme. Član je mnogih kulturnih društava: "Društva hrvatskih književnika" u Zagrebu, bio je od 1991. do 2018. godine aktivan član i jedan od funkcionara u dva mandata, predsjednik Nadzornog odbora "Ogranka Matice hrvatske" u Zadru i dobio zahvalnicu, Bio je član "Napretka" podružnice Zadar, "Udruženja književnih i likovnih stvaralaca" Općine Odžaci u Vojvodini od 1990. godine, "Hrvatskog haiku društva" u Zagrebu, "Društva haiku pjesnika" u Rijeci, te član "Upravnog odbora DHK-a - Ogranka u Zadru" i član "Hrvatskog društva čitatelja - Ogranka u Zadru". Bio je aktivan član Samostalnog voda zadarskih umjetnika osnovanog 1991 godine. Pod pokroviteljstvom toga voda sudjelovao je na pjesničkim tribinama u Gradu Zadru. Također, od samog početka Domovinskog rata bio je i zapovjednik Drugog voda teritorijalne obrane u Mjesnoj zajednici Vidikovac u Zadru. Djela su mu prevođena na američko-engleski, njemački, francuski i talijanski jezik. Poznavatelj je glagoljice, a u želji za spoznajama uz ostalo štivo čita i proučava teoriju, povijest i esejistiku književnosti, ontologijsku literaturu, poeziju i filozofiju, teologiju i teozofiju kao i antropologiju te pročitao preko 7000 knjigā, što se vidi u njegovim bilješkama "pročitanih knjiga" gdje je redovito od 1989. godine zapisivao sve pročitane knjige koje je uglavnom posuđivao u Gradskoj knjižnici Zadar. Od Gradske knjižnice Zadar dobio je nagradu 4. listopada 2006. godine kao najčitatelj Odjela za odrasle. Nalazi se u kompjuterskoj enciklopediji (Wikipedija). Do danas je napisao 51 knjigu, od kojih mu je 35 objavljeno, u kojima su i 7 zasebnih knjigā o njegovoj rodnoj Povljani te sonetni vijenac Paški dragulji, svojevrsna himna o otoku Pagu.